Sultan Ismail ibni Almarhum Sultan Ibrahim

Almarhum Sultan Ismail Ibni Almarhum Sultan Ibrahim   (28 Oktober 1894 – 10 Mei 1981) merupakan Sultan Johor ke-23 (Sultan Johor Era Moden ke-4 daripada keturunan Temenggong) dari 8 Mei 1959 - 10 Mei 1981 yang menggantikan Seri Paduka Ayahandanya, Almarhum Sultan Ibrahim ibni Almarhum Sultan Abu Bakar. Baginda juga merupakan Canselor pertama Universiti Teknologi Malaysia apabila tertubuhnya universiti tersebut. Baginda dimahkotakan sebagai Sultan Johor di Istana Besar, Johor Bahru pada 10 Februari 1960.

Pendidikan 
Sultan Ismail telah mendapat pendidikan awal di sebuah sekolah Melayu di Johor Bahru. Kemudian, baginda turut belajar bahasa Inggeris daripada seorang guru berbangsa Eropah. Ketika baginda berusia 10 tahun, baginda diiringi oleh kedua-dua paduka adinda, iaitu Tunku Aris Bendahara Abu Bakar dan Tunku Temenggong Ahmad serta lima orang sahabat baginda, iaitu Dato' Onn bin Dato' Ja'afar, Dato' Wan Idris bin Wan Ibrahim, Ismail bin Muhammadon, Abu Bakar bin Yahya, dan Ungku Sulaiman bin Ungku Mohd Khalid telah dihantar belajar ke England dengan menaiki kapal P&0 Liner Bengal. Di England, baginda dan paduka-paduka adinda telah bersekolah di Rose Hill School, Tunbrigde Wells, Kent, kemudian di Alderburgh Lodge School serta di Roydon Hall, Norfolk. Basinda juga pernah belajar di Christ Church, Oxford. Pada tahun 1910, baginda diiringi Dato' Onn bin Dato' Ja'afar telah berangkat pulang ke Johor. Dalam tahun itu juga, baginda berdua telah dititahkan menyambung pelajaran di Malay College Kuala Kangsar (MCKK). Antara kerabat diraja yang menuntut bersama-sama baginda di MCKK ialah Almarhum Tuanku Abdul Rahman ibni Almarhum Tuanku Muhammad (Yang Di-Pertuan Besar Negeri Sembilan), Almarhum Sultan Hisamuddin Alam Shah ibni Almarhum Sultan Alauddin Sulaiman Shah (Sultan Selangor), dan Almarhum Sultan Yusuf Izzudin Shah ibni Almarhum Sultan Abdul Jalil (Sultan Perak). Dalam tahun 1913, baginda sekali lagi telah berangkat ke England. Baginda bersemayam di England selama tujuh tahun, dan dalam tempoh itulah baginda telah mendapat banyak pengetahuan dan pengalaman setelab melawat beberapa tempat di England dan Eropah. Pada hari Jumaat 5 Mac 1920, Sultan Ismail diringi paduka adindanya, Tunku Aris Bendahara Abu Bakar telah berangkat balik ke Johor.

Keluarga 
Sultan Ismail telah berkahwin sebanyak dua kali, iaitu dengan:

 Sultanah Aminah binti Ungku Ahmad berkahwin dengan Sultan Ismail pada 30 Ogos 1922. Kemudian baginda sultanah mangkat pada 14 September 1977 akibat kemalangan jalanraya di Kulai pada bulan Ogos 1977. Baginda berdua dikurniakan 7 orang putera dan 3 puteri dimana beberapa daripadanya hidup sehingga dewasa:
 Tunku Abdul Jalil (1924-1925)
 Tunku Kalthum Maimunah (1927-1929)
 Tunku Abdul Rahman (1929-1932)
 Tunku Mahmood Iskandar (Sultan Johor) (1932-2010)
 Tunku Abdul Rahman (Tunku Bendahara Johor) (1933-1989) 
 Tunku Helen (1937-1937)
 Tunku Tun Maimunah (Tunku Gedong) (1939-2012)
 Sultanah Nora binti Tengku Panglima Raja Tengku Ahmad merupakan kerabat diraja Kelantan yang telah berkahwin dengan Sultan Ismail pada 13 November 1977.

Mangkat 
Sultan Ismail mangkat pada 10 Mei 1981 di Hospital Sultanah Aminah, Johor Bahru selepas dimasukkan hospital itu kerana gering. Baginda digantikan oleh paduka anakandanya, Sultan Iskandar ibni Almarhum Sultan Ismail. Baginda dimakamkan di Makam Diraja Bukit Mahmoodiah, Johor Bahru.

Legasi 
Sultan Ismail telah diabadikan namanya di beberapa tempat dan institusi seperti:
 Jalan Sultan Ismail (dahulu Treacher Road sehingga 2007) di Kuala Lumpur
 Jambatan Sultan Ismail Muar, Muar
 Lapangan Terbang Antarabangsa Sultan Ismail (LTSI dan juga dikenali sebagai Lapangan Terbang Antarabangsa Senai), Senai
 Perpustakaan Sultan Ismail, Larkin
 Masjid Sultan Ismail, Universiti Teknologi Malaysia
 Masjid Jamek Sultan Ismail, Batu Pahat
 Hospital Sultan Ismail, Taman Austin Perdana, Johor Bahru
 S.M.K. Sultan Ismail, Johor Bahru
 Bangunan Sultan Ismail, Kota Iskandar, Nusajaya.

Rujukan 

Kelahiran 1894
Kematian 1981
Sultan Johor abad ke-20
Muslim Malaysia
Orang Malaysia berketurunan Bali
Orang Malaysia berketurunan Cina
Orang Malaysia berketurunan Denmark
Orang Malaysia berketurunan Melayu
Penerima Darjah Utama Seri Mahkota Negara
Penerima Darjah Kerabat Johor Yang Amat Dihormati Pangkat Pertama
Penerima Darjah Dato’ Sri Paduka Mahkota Johor
Penerima Seri Maharaja Mangku Negara
Sultan Johor – Wangsa Temenggung
Penerima Pingat Peringatan Malaysia (Emas)